Татарстанда яшүсмер кар астында күмелеп калган (ФОТО)

	Кичектергесез хезмәтләрнең 112 бердәм номеры буенча кичә кичке 8 нче 25 минутта Татарстанның Тукай районы Комсомолец бистәсендә баланы кар басуы турында хәбәр алынган. Бу хакта “Татар-информ” агентлыгына Россия Гадәттән тыш хәлләр министрлыгының Татарстан буенча Баш идарәсенең матбугат хезмәтендә белдерделәр.	 Шушы хәлне күрүчеләр хәбәр иткәнчә, яшүсмерләр ерганакта тау шуганда, алар аска төшкән бер мәлдә кар чите ишелеп, 6 метр тирәнлектәге ерганакны каплаган. Балаларның берсе шунда күмелеп калган.

Һәлакәт булган урынга Россия Гадәттән тыш хәлләр министрлыгы Идел буе төбәге эзләү-коткару отрядының Чаллы филиалы һәм 6 нчы номерлы зона эзләү-коткару отряды коткаручылары килеп җиткән. Диспетчер авыл җирлеге башлыгы Ольга Сурова белән элемтәгә кереп, әлеге хәл турында хәбәр иткән. Сурова бистәнең өч дистәләп кешесен балага ярдәмгә җыйган.

Шул рәвешле, вакыйга булган урынга җыелган 40лап кеше – коткаручылар һәм бистә халкы карны казып, кичке 9 нчы 17 минутта аны кар тоткыныннан коткарган. 14 яшьлек яшүсмер исән, аны табиблар кулына тапшырганнар.

Җыеп кына әйткәндә, бәлагә юлыккан яшүсмерне 20 кв.м мәйданда эзләгәннәр. Аның кайдалыгын коткаручыларның кинология расчеты этләрне күрсәткән. Яшүсмер 1 м тирәнлектә калган булган.

Хәзер Татарстанда күп итеп кар яуганга, кар шуып төшү куркынычы бар, шуңа бәйле рәвештә, Гадәттән тыш хәлләр министрлыгы ата-аналарны балалар уйный торган урыннарга аеруча игътибарлы булырга өнди.          
	---	
Татар-информ

	№ --- | 29.12.2016	


